የአስቸኳይ ጊዜ አዋጁ ውጤት እንዲያመጣ በጋራ መቆም ይገባል!
 የኮሮና ቫይረስ ከተከሰተ አራት ወራትን ብቻ ቢያስቆጥርም በሚያስገርም የግስጋሴ ፍጥነት ከ206 ሀገራት በላይ በማዳረስ ከ 1ሚሊዮን 500ሺ በላይ ሰዎችን ተጠቂ አድርጓል። በግስጋሴ ፍጥነቱ ወደር ያልተገኘለት ይህ በሽታ መቶ ሺህ የሚጠጉ ሰዎችን ሕይወት ሲነጥቅ ከ1ቢሊዮን በላይ የሚሆኑትን ደግሞ ለሥራ አጥነት ዳርጓል።  ይህንን ቫይረስ እጅግ በጣም ዘመናዊ የሕክምና ተቋማት፣ ዘመኑ ያፈራቸው የሕክምና መገልገያ መሣሪያዎች፣ የሰለጠኑ የጤና ባለሙያዎች፣ እንዲሁም የተሟላ የሳይንስና የቴክኖሎጂ አቅም ያላቸው የበለፀጉ አገራት ጭምር ሊቋቋሙት አልቻሉም። አንዳንዶቹም የቫይረሱ ስርጭት ከሰው ልጅ አቅም በላይ መሆኑን ተገንዝበው ተማጽኗቸውን ለፈጣሪ ሲያቀርቡ ተሰምተዋል።  በዚህ አስጨናቂ ጊዜ ለቫይረሱ የተገኘ ምንም ዓይነት ክትባትም ሆነ መድኃኒት ስለሌለ የቫይረሱን ሥርጭት መከላከል የሚቻለው ለጥንቃቄ በምንሰጠው ትኩረት ብቻ ነው። ቫይረሱ ወደ ሀገራችን መግባቱን ተከትሎም ኅብረተሰቡ ሊወስዳቸው ስለሚገቡ የጥንቃቄ እርምጃዎች በጤና ባለሙያዎችና በመንግሥት ከፍተኛ ኃላፊዎች ጭምር በርካታ የግንዛቤ ማስጨበጫ ሥራዎች ሲሰሩ ቆይተዋል።  በተወሰነ ደረጃም ቢሆን እነዚህ ጥረቶች ለውጥ ያመጡ ቢሆንም ከቫይረሱ የስርጭት ፍጥነትና ከአደገኛነቱ አንጻር እየተወሰዱ ያሉት የጥንቃቄ እርምጃዎች በቂ ናቸው የሚባሉ አይደሉም። ኮሮና ቫይረስን መከላከል የሚቻለው በተቻለ መጠን እንቅስቃሴን በመገደብ፣ ሰዎች የሚበዙባቸው ሥፍራዎች ባለመገኘት፣ አካላዊ ርቀትን በመጠበቅና እጅን በተደጋጋሚ በሳሙና በመታጠብ ወይም በፀረ ተዋህስያን በማፅዳት እንደሆነ በሚመለከታቸው የጤና አካላት እየተነገረ ቢሆንም አሁንም ያልታረሙ ተግባራት እዚህም እዚያም ይስተዋላሉ።  በታክሲዎች ላይ ከተቀመጠው ገደብ በላይ ደርቦ መጫን፤ወደ ተለያዩ ክልሎች በሚኒባሶችና በዶልፊኖች የምሽት ጉዞዎችን ማድረግ፤ በየገበያ ቦታው ተጨናንቆ መገበያየት፤ አሳቻ ሰዓትን እየጠበቁ ሕገ ወጥ የጎዳና ላይ የንግድ እንቅስቃሴ ማድረግ፤ መጠጥ ቤቶች መገኘት፣ በጫት መቃሚያዎችና በሺሻ ማጨሻዎች መታደምና በየመንደሩ መሰባሰብ አሁንም ያልተቀረፉ አሳሳቢ ችግሮች ናቸው።  እነዚህ ችግሮች በፍጥነት ካልተፈቱ ጦሱ የሚተርፈው ለአገርና ለሕዝብ ነው። በሌሎች ሀገራት እንዳየነውና እንደሰማነው አስከፊ ዕልቂት የመፈጠሩ ዕድል ሰፊ ነው። በአሁኑ ጊዜ በዓለም የጤና ድርጅትም ሆነ ኢትዮጵያ ውስጥ በመንግሥትም ሆነ በሚመለከታቸው የጤና አካላት እየተሰጡ ያሉ ማሳሰቢያዎችንና ማስጠንቀቂያዎችን ወደ ጎን በማለት፣ በሕዝብ ደኅንነትና ጤና ላይ አደጋ የጋረጡ ወገኖችን በሕግ አደብ ማስገዛት ይገባል።  ለዚህ ደግሞ ትናንት በተወካዮች ምክር ቤት የጸደቀው የአስቸኳይ ጊዜ አዋጅ ዓይነተኛ ሚና ይጫወታል ብለን እናምናለን። ሐሰተኛ መረጃዎችን የሚያሠራጩ፣ የጥንቃቄ ማሳሰቢያዎችን በማጣጣል ለቫይረሱ ሥርጭት የሚረዱ ቅስቀሳዎችን የሚያካሂዱ፣ የጥንቃቄ መመሪያዎችን በመጣስ ያልተገቡ ድርጊቶችን የሚፈጽሙ፣ አጋጣሚውን በመጠቀም ዝርፊያ የሚያከናውኑ፣ ምርቶችን የሚደብቁ፣ በተጋነነ ዋጋ የሚሸጡና በአጠቃላይ ቀውስ ለመፍጠር የሚንቀሳቀሱ አካላትን ሥርዓት ለማስያዝ የአዋጁ መጽደቅ ጉልበት ሆኖ ያገለግላል።  ይሁንና አዋጁ ሙሉ ጉልበት ኖሮት ተፈላጊውን ውጤት እንዲያመጣም ሁሉም እንደ አንድ ተከላካይ ሠራዊት ሆኖ አዋጁን በማክበርና በማስከበር ሀገራዊ ኃላፊነቱን ሊወጣ ይገባል። መንግሥትም አስቸኳይ አዋጁ ለሰብዓዊ መብት ጥሰትና ላልተገቡ ዓላማዎች እንዳይውል ከወዲሁ ተገቢውን ጥንቃቄ ማድረግ ይኖርበታል። አዲስ ዘመን ሚያዝያ 3/2012